Go latela tswelelopele e e bonya ka tiragatso ya kabo gape ya lefatshe mo dingwageng tse tlhano tsa ntlha morago ga 1994, lenaneo le rulagantswe gape. Phetogo ya Lefatshe e ntšha ya lenaneo la Tsweletso ya Temothuo (RAD) e rulagantswe go atolosa metseletsele ya dikgato tsa tshegetso e e tla nnang teng kwa baaging ba ba neng ba kgapetswe thoko pele ba Aforika Borwa go fitlhelela lefatshe segolo ka mabaka a temothuo. E tiisetsa filosofi ya kabo gape ya lefatshe le le thusiwang ke mmaraka ya lenaneo la pejana la phetogo ya lefatshe. Maitemogelo a boditšhabatšhaba a bontshitse gore mananeo a a ikaegileng ka mmaraka wa kabo gape ya lefatshe e e kaelwang ke naga ka gale a dira botoka go na le mananeo a a dirwang gotlhelele ke lephata la setšhaba. Lenaneo le le rulagantsweng, gape le na le bokgoni go itlhaganedisa go gorosiwa ga lefatshe, gonne ke lenaneo le le kopaneng le le bonolo mme le kgweediwa ke baamogeladitshiamelo ba ba ka kgonang go le dirisa mo ditseleng tse di temekang go ya ka maikemisetso le metswedi.